
Persongalleri

Guri Nordvang, f. 1856, foreldreløs datter av et småbrukerpar

Lesaren, f. 1854, Lars Dalheim, ung slusk som leser bøker

Emma, også foreldreløs, holder hemmelig hvor hun kommer fra

Gammelkokka, f. 1829, Kari Olava Svensen, kokke i jernbanebrakke

Ingeniøren, f. 1848, Carl Fredrik Berger, ingeniør og arkitekt ved Rørosbanen

Else Marjane Halvorsen, f. 1856, datter av enkefru Halvorsen, arbeider i morens boktrykkeri

Kontraktøren, f. 1825, ansetter slusk og kokker, bygger del av jernbanen på kontrakt

Stor-Ola, f. 1836, leder av arbeidslaget

Krølle, f. 1854, annen ung slusk

Svensken, f. 1835, rotløs og uforutsigbar slusk i brakka til Gammelkokka

Carl Edvard Fleischer, f. 1843, prest ved jernbaneanlegget

Lovise Halvorsen, f. 1819, enkefru etter boktrykker Andreas Halvorsen

Othelia, f. 1858, Dorthea, f. 1861 og Jacob, f. 1863, enkefruens barn / Else Marjanas søsken


«Den blomstertid nu kommer», gjengitt i kapittel 24, er en salme opprinnelig skrevet på svensk av Israel Kolmodin i 1694 til en folketone fra 1500-tallet. Kilde: Wikipedia.


Slik sluttet forrige bok:

I det samme kom Emma ut av brakka. Hun smilte bredt og løp bort til Guri. – Det gikk helt bra i dag. Karene syntes jeg var flink, og de spiste opp nesten all maten, sa hun med dårlig skjult stolthet.

– Det er jeg glad for å høre, sa Guri oppriktig.

– Du har forresten fått brev, sa Emma og ble stående å trippe.

– Brev? undret Guri, og kjente hjertet slå hardt i brystet. Hun hadde da aldri noen gang fått noe sånt. Hvem skulle vel skrive til henne? Kanskje hadde hun noen slektninger et eller annet sted, men ingen som foreldrene hadde brevvekslet med. I hvert fall ikke det hun visste.

– Jeg skal hente det, sa Emma og pilte av sted.

Guri så at både Lars og de andre karene var nysgjerrige. Brevpost hørte ikke akkurat til dagens orden, så noe spesielt måtte det være.

Bare det ikke var dårlige nyheter. Brått følte hun et ubehag, kunne ikke la være å tenke på dem hun hadde mistet. Faren og mora. Hun måtte tenke på foreldrene til Dølen også, det vanskelige brevet Lars hadde skrevet til dem.

– Her er det! Emma strålte da hun kom tilbake og rakte Guri konvolutten som hadde navnet hennes skrevet med sirlige bokstaver på forsiden.

Med ett var det som om Guri fikk en slags visshet, som satte seg som en fysisk smerte i hele kroppen. For brevet måtte ha med Emma å gjøre. Noen måtte ha funnet ut hvem som var hennes egentlige foresatte. Nå ville de ha henne tilbake. Da gjaldt ikke lenger papiret til presten, det om at Emma skulle bli pleiedattera deres. Ei heller betød det noe hva Emma selv ville.

Hvordan kunne hun ha vært så naiv å tro at lykken hun hadde følt, ville vare?

Nå måtte den betales med sorg.

Hun og Lars ville miste Emma, hun som nesten alt var blitt som ei datter, eller kanskje helst som ei yngre søster, og som hadde vært grunnen til at Lars hadde fridd.

Nå kom han sikkert til å angre på frieriet, kanskje ville han være bitter for resten av livet.

Hun svelget og svelget, kjente tårene presse seg på.

– Du må åpne og lese nå, sa Emma, som sto og trippet utålmodig.


Kapittel 1

Rørosvidda, juni 1876

– Du må åpne det! sa Emma utålmodig.

Guri sto som frosset fast, med det skjebnesvangre brevet i hånda. Konvolutten var skinnende hvit, og lukket med et blinkende rødt lakksegl.

Hun tok seg sammen. – Kan du hente kniven til meg, Emma, sa hun med skjelvende stemme. – Konvolutten er for fin til å ødelegges.

– Klart det. Ungjenta forsvant som en pil.

Sakte snudde Guri på konvolutten. Hun måtte bare se hvem avsenderen var.

Et dypt sukk slapp ut av henne.

Brevet var ikke fra presten eller andre myndighetspersoner.

Da Emma sekunder seinere var tilbake med kniven, skar Guri det varsomt åpent på toppen.

Forsiktig dro hun ut brevarket. Glattet det med fingre som skalv av spenning. Emma greide ikke å stå stille, men sto og trippet helt inntil Guri.

Guri prøvde å roe seg, puste langsomt.

Det var første gang hun hadde fått brev, og hun hadde aldri sett ett som var så fint som dette.

Selve brevarket var så tykt at det så vidt lot seg brette. Mest av alt hadde hun lyst til å ta det med seg inn og lese det i fred og ro på kammerset. Men hun visste at Emma ville bli fryktelig fornærmet om hun ikke ble innviet i innholdet med det samme. Og hun ville heller ikke få fred fra karene som satt i solveggen og ventet på å få vite hvem avsenderen var.

– Det er fra ingeniør Carl Fredrik Berger, sa hun omsider, etter å ha lest de få linjene raskt.

Mens hun leste, hadde spenningen omsider sluppet taket.

– Det har jeg alt sett, det står på baksiden. Men hva er det han skriver? maste Emma. Hun ville neppe bli fornøyd før hun fikk stavet seg gjennom brevet selv. Og var sikker på at Guri ikke hadde utelatt noe.

– Vi kan få oss arbeid hos ham, sa Guri og slapp katta ut av sekken.

Et slags håp begynte å vokse inni henne.

Noen av karene mumlet seg imellom, men så lavt at hun ikke hørte ordene.

– Så han trenger hushjelp likevel? sa Emma og smilte fra øre til øre.

– Ja, han gjør visst det.

– Men hva mer skriver han, Ingeniøren?

– Ikke mye, egentlig. Han er veldig … høflig, er nok vant til å skrive brev. Men det er litt rart at han bruker sånne snirklete og vanskelige ord når han skriver til en som meg.

– Få se, sa Emma, som ikke klarte å styre nysgjerrigheten sin lenger.

Med et smil ga Guri henne brevet.

Lars sto borte hos de andre karene. Samtalen hadde stilnet helt, og alle som en stirret på henne. De hadde sikkert like mange spørsmål som Emma.

Hun tok sats. – Ingeniør Berger flytter inn til Bergstaden når han ikke lenger kan bo i vokterboligen. Han vil fortsatt trenge en hushjelp. Hun så på Lars, som ikke sa noe. Ikke klarte hun å lese noe ut av ansiktet hans heller. Det gjorde henne usikker. Kanskje likte han ikke tanken på at hun og Emma skulle stelle for Ingeniøren. Men hvilke andre muligheter hadde de? Når banen skulle legges videre sørover, ville karene sannsynligvis bli innlosjert rundt om på gårder. Da ville de ikke ha bruk for ei kokke. Og skulle det likevel settes opp ei brakke, syntes hun at Gammelkokka burde få den tjenesten.

Det siste hun ville, var å gjøre den snille kokka arbeidsløs.

Nå som hun hadde fått tilbud om annen tjeneste sammen med Emma, var det ikke mye å lure på. At tjenesten kanskje ikke var for mer enn et år, var ikke noe hun trengte å bekymre seg for. Med tid kom råd, som Gammelkokka hadde sagt.

Dessuten skulle hun jo bli kona til Lars. Når stambanen sto ferdig neste år, fikk de bestemme seg for hvor de skulle bo, og hva slags arbeid Lars burde søke. Kanskje kunne han gjøre ferdig Middelskolen på kveldstid? Men før de kom så langt, hadde de en sommer og en lang og kald vinter de skulle gjennom.

Det kriblet til i henne av spenning med tanke på den nye tjenesten. Hun undret på hvordan det ville bli å bo i selve Røros, der husene sto tett i tett, og folk bodde så nært innpå hverandre. Det måtte da bli mye bråk og leven av sånt? Ville de trives der, hun og Emma?

Og ikke minst, hvordan ville det bli å bo under samme tak som Ingeniøren? Hun håpet han kom til å bli fornøyd med arbeidet deres.

I hvert fall fornøyd nok.

Og ikke minst håpet hun at Emma ville finne seg til rette,

– Huff, jeg skjønner ikke alt dette, sa Emma og ga brevet tilbake til Guri.

– Nei, det er nok vanskeligere å tyde et slikt håndskrevet brev enn å lese fra ei bok, trøstet Guri. – Vi kan se på det sammen etterpå, inne på kammerset når det bare er du og jeg.

– Kan jeg ikke be Lars om å lese det sammen med meg?

– Jo, det er klart, om du heller vil det, sa Guri, og følte seg nesten litt snurt. Hun ga brevet tilbake til Emma, som straks gikk bort til Lars og dro ham med seg i retning døra inn til brakka.

Guri fulgte etter. Inne var det tomt for folk. Emma og Lars satte seg ned ved enden av bordet, der de brukte å sitte. Han hadde sagt han ville lære henne tallene også, med pluss og minus.

Lars satt stille og leste gjennom de få linjene. Så begynte han å forklare ordene Emma ikke fant ut av. Fortsatt klarte ikke Guri å se på ham hva han syntes om tilbudet fra Ingeniøren. Det kom jo ikke helt overraskende. Men alt var blitt så usikkert etter at Ingeniøren fikk beskjed om å flytte ut av vokterboligen. Nå måtte han ha fått seg husrom inne i Røros, og trengte altså ei tjenestejente, eller husholderske, som han skrev i brevet.

Hva slags hus det var, eller hvor det lå, sto det ikke noe om. Han leide husværet, skrev han, og noe annet ville da vært besynderlig. Men hvem han skulle leie av, skrev han heller ikke.

Strengt tatt sa ikke brevet annet enn at han opprettholdt tilbudet til henne, at hun kunne begynne som husholderske hos ham fra midten av august. Så fikk de finne ut av alt annet siden. Hushjelpa hans, Margit, skulle jo være hos ham gjennom sommeren. Om han flyttet før Margit sluttet, så ble hun vel med på lasset til Røros. Det meste av sommeren ville gå før det ble aktuelt å ta over ansvaret for husholdet hos Ingeniøren.

I mellomtida skulle hun og Lars feire bryllup. Bare tanken fikk sommerfugler til å flakse i magen, så uvirkelig var det.

Nei, jeg får gjøre noe fornuftig, tenkte Guri og kastet et skjevt blikk mot kjøkkenkroken. Emma hadde ryddet etter middagen, men benkene kunne trenge en runde med filla, og gulvet var grått av skitt som karene hadde dratt inn. Haugen med klær som skulle stelles og vaskes, hadde heller ikke minket mens hun og Lars hadde vært hos presten, snarere tvert imot.

Hun begynte å dra over gulvet. Det kjentes godt å ta fatt på arbeidet.

Arbeidsmengden ville nok bli mindre hos Ingeniøren, tenkte hun. Men kanskje ble gjøremålene mer krevende? Han var nok langt bedre vant enn slusken når det kom til matstellet. Om han var kresen og storforlangende, kom de nok styggelig til kort med den enkle kosten sin, hun og Emma.

Nei, hun måtte forsøke å lære seg finere matlaging, og det temmelig fort.

Hun følte seg ikke klok på hva slags mannfolk han egentlig var, denne Ingeniøren. Så mange gangene hadde hun ikke snakket med ham. Men at han kom fra en rik familie i Christiania, dit han sikkert skulle tilbake når Rørosbanen sto ferdig, visste hun. Og at han hadde ei som ventet på ham der nede. Så skulle han vel holde bryllup når han reiste tilbake.

Egentlig var det storsinnet av ham å la Emma få følge med henne. Andre rikinger ville sikkert vært svært skeptiske til å få ei fattigjente med på kjøpet. Riktignok gjorde Emma rett for seg, hun var faktisk blitt ganske så dreven i husarbeidet i brakka, men det kunne jo ikke Ingeniøren vite.

Og kanskje kunne Emma få gå på skole inne i Røros. Nå som Lars skulle ha losji på en gård eller i ei brakke ved linja et stykke fra Bergstaden, kunne han ikke lenger hjelpe henne til å bli bedre i å lese og skrive, eller lære henne å regne ordentlig. Når de fikk papirene fra jernbanepresten på at de hadde tatt til seg Emma, og alt sånn sett var i den skjønneste orden, måtte det da være en smal sak å oppsøke skolen for å høre om Emma kunne begynne. Hun trengte skolegang for å kunne bli konfirmert. Det var nåløyet hun måtte gjennom, for å bli sett på som voksen

Guri tittet bort på Emma, som satt sammen med Lars i dyp konsentrasjon. Nå hjalp han henne med å stave seg gjennom det gammelmodige og snirklete språket i brevet. Ingeniøren var vel vant til å skrive på denne måten i korrespondansen han hadde i arbeidet sitt ved jernbanebygget.

Kanskje var den strengt formelle tonen et varsel om at de måtte innordne seg som tjenerskap. Holde en tilbørlig avstand til husets herre.

Da hun var i vokterboligen den første gangen, hadde han snakket om hvor unaturlig og upraktisk det var at han og tjenestejenta spiste hver for seg. Underforstått at han ville de skulle sitte rundt det samme bordet alle tre, hvis hun og Emma flyttet inn. Men kanskje hadde hun misforstått. Eller kunne han ha endret seg? Var det noe ved huset de skulle bo og arbeide i som tilsa at avstanden mellom Ingeniøren og dem måtte være slik det vel var vanlig hos storingene?

Og som hun hadde opplevd på storgården som hjemplassen hadde hørt under, de gangene hun hadde hjulpet til i større selskap sammen med mora. Selv om tonen kunne være gemyttlig mellom tjenestejenter og drenger på den ene siden og sjølfolket på den andre, hadde det aldri hersket den minste tvil om at de ikke skulle omgås. Hun hadde da hørt den tragiske historien om tjenestejenta som var blitt kjær i en av sønnene på gården, og var blitt med smått. Noe giftermål hadde selvsagt vært uhørt. Jenta var blitt sendt på dør, og ingen visste hvordan det var gått med henne og ungen. Sønnen hadde sikkert fått seg en ordentlig skrape av faren, men ikke verre enn at han fortsatt var i nåde.

Emma var omsider fornøyd med gjennomgangen av brevet.

– Han skriver ikke noe om hva slags hus vi skal bo i, sa hun, og satte ord på det Guri hadde lurt på. Men ettersom Ingeniøren brukte ordet hus, var det sikkert en selvstendig bygning, med kjøkken, stue og værelse der han kunne ha kontor og minst et kammers. Og selv om brevet ikke fortalte noe om hvor, så lå da vel huset inne i selve Bergstaden?

Guri skjønte det ikke nyttet å spekulere i sånt før hun hadde snakket med Ingeniøren. Noen hast hadde det heller ikke, ettersom Margit, tjenestejenta, skulle arbeide for ham til litt ut i august. Da ville det nok passe bra for henne og Emma å begynne. For Stor-Ola hadde antydet at arbeidslaget ikke ville flytte ut av brakka før den tid.

Lars brettet brevet og ga det til Guri, som la det tilbake i konvolutten.

Det stakk til i brystet da han så opp på henne. Han virket plaget, og ansiktet var temmelig blekt.

– Hva tenker du om dette, da, Lars? dristet hun seg til å spørre. – Emma og meg hos Ingeniøren, la hun til.

Han satt stille lenge, før han endelig svarte.

– Det er vel slik det må være, sa han med stramme lepper.

